عثمانی_سلطاناں_دی_تریخ
مسلمانوں کی عظیم فتح
ہنگری کا سپہ سالار جان ہنی ڈیزیا تمام حالات پر نظر رکھے ہوئے تھا - اس کو اچھی طرح اندازہ تھا کہ سلطان مراد خان ثانی نہ صرف عمر رسیدہ ہو گیا ہے بلکہ ساتھ ہی ساتھ مملکت کے معاملات سے بےنیاز ہوکر گوشہ نشین بھی ہوچکا ہے - پاپائے اعظم نےجان ہنی ڈیزیا کی کی پشت پر نہ صرف اپنا ہاتھ رکھا بلکہ عیسائی ریاستوں کو مذہبی حوالے سے سخت تاکید بھی کی کہ اگر ابھی مسلمانوں کی یلغار اور بڑھتے قدموں کو نہیں روکا گیا تو پورا یورپ ہمارے ہاتھ سے نکل جائے گا - یکم ستمبر 1444 عیسوی کو جان ہنی ڈیزیا نے بھرپور تیاری اور مذہبی جوش و خروش کے ساتھ مملکت عثمانی (ترکی) کی سرحدی چوکیوں پر حملہ کردیا - یہ حملہ اتنا اچانک اور شدید تھا کہ عثمانی فوج کو پسپا ہونا پڑا - ان چوکیوں پر قبضے کے ساتھ ہی بلغریا کا راستہ کھلا دکھائی دیا - وہاں کی عیسائی آبادیاں بھی مذہبی پکار سن کر نکل آ ئیں اور ہنگری کی افواج کے ساتھ شامل ہوتی چلی گئیں - بحر اسود کے ساتھ ساتھ حفاظتی چوکیاں ریت کی دیوار ثابت ہوئیں اور عثمانی محافظ کوئی قابل ذکر مزاحمت بھی نہیں دکھا سکے - سپہ سالار جان ہنی ڈیزیا ہر چوکی پر قبضے کے بعد فرط جذبات سے مزید توانا ہوتا جارہا تھا - مذہبی نائبین پاپائے اعظم اس کی جنتی ہونے کی نویدیں سناتے - اور مسلمان قیدیوں کو قتل کرکے ان کے خون سے رات رات بھر چہروں کو ملتے اس طرح فتح کے جشن منائے جاتے رہے - اب سپہ سالار جان ہنی ڈیزیا اپنی افواج کو بحر اسود کی جنوبی سمت پر ڈال چکا تھا جہاں سے شہر وارنا جو عثمانی سلطنت کا مفتوحہ علاقہ اور مضبوط گڑھ تھا کچھ زیادہ دور نہ تھا - برق رفتاری سے ہنگری کی افواج نے یہ راستہ طے کرتے ہوئے بلآخر وارنا شہر کا محاصرہ کرلیا - عثمانی فوج نے سخت مزاحمت دکھائی - وہ کچھ دنوں تک روز فصیل سے باہر نکلتے اور مقابلہ کرتے رہے - اس دوران جان ہنی ڈیزیا نے کمال ہشیاری کا مظاہرہ کرتے ہوئے اپنی با قاعدہ افواج کو آرام دلوایا اور وہ عیسائی قبائل جو مذہبی جنون میں افواج کے ساتھ نکل آئے تھے ان پر مشتمل لڑنے والے دستے بنا دئیے تھے - عثمانی افواج دن بھر ان سے لڑتے بھڑتے رہتے اور شام ہوتے ہی واپس فصیل کے اندر چلے جاتے - چند دنوں کے محاصرے کے بعد عثمانی افواج سلطنت کی جانب سے کمک نہ ملنے کے سبب بدحال ہوتی چلی گئیں اور بلآخر وارنا ہنگری کی فوج کے ہاتھوں فتح کرلیا گیا - عثمانی سلطنت کو یہ دوسرا بڑا دھچکا لگا تھا - سپہ سالار جان ہنی ڈیزیا کے ہاتھوں مسلمان افواج اور شہریوں کا بے دریغ خون بہا یا گیا ، بستیوں کی بستیاں پلک جھپکنے میں قبرستان کا منظر پیش کرنے لگیں - ادھر کوچک کے صحرا میں سلطان مراد اپنی سلطنت محمد خان کے سپرد کرنے کے بعد تقریبا گوشہ نشین ہوچکا تھا - سلطنت کے مخبروں نے وارنا اور سرحدی علاقوں کی تباہی و بربادی اور مسلمانوں کے کشت و خون کی روداد محمد خان تک پہنچائی - محمد خان نو عمر تھا، جذباتی تھا اور اپنی سلطنت کو یوں برباد ہوتا نہیں دیکھ سکتا تھا لہٰذا اس نے اپنی افواج کو تیاری کا حکم دیا - ہنگامی بنیادوں پر جنگی تیاریاں شروع کی جا چکی تھیں - گوشہ نشین سلطان مراد کو خبر ہوئی کہ معاملہ ہاتھ سے نکلتا جارہا ہے ، محمد خان نا تجربہ کار ہے ، اور میدان جنگ کا عملی تجربہ نہ ہونے کے برابر ہے چناچہ ضعیف العمری اور گوشہ نشینی کے باوجود جسم پر عسکری لباس پہن کر اپنے کمرے سے باہر نکل آیا - تنہائ میں محمد خان سے گفتگو کی اور محمد خان سے درخوا ست کی کہ عیسایوں کی اس درندگی کا جواب دینے کے لئے میں ابھی زندہ ہوں - بیٹے تم امور مملکت سنبھالو میں خود اس منہ زور عیسائی یلغار کو روکوں گا - چناچہ محمد خان نے اپنے والد سلطان مراد ثانی کو اس جہاد کا سالار مقرر کیا اور ان کی سرپرستی میں عثمانی افواج نے اپنے بہادر سپہ سالار کی قیادت میں ایڈریانو پل کا قصد کیا - روانگی سے پہلے تمام سلطنت میں نماز جمعہ کے بعد خصوصی دعائیں مانگی گئیں اور نوافل کا ا ہتمام ہوا - جس کے بعد یہ لشکر پوری شان و شوکت کے ساتھ ایڈریانو پل کی جانب چلا - گھوڑے دھول اڑا تے منزلوں کو اپنے ٹاپوں تلے روندتے اللہ و اکبر کی صدا مارتے دوڑے چلے جاتے تھے - دن اور رات دونوں کی مسافتیں سکڑتی چلی جارہی تھیں ، دوری نزدیکیوں میں بدلنے کو تھی اور پھر پہلا پڑاؤ ایڈریانو پل پر پہنچ کر ہی خیمے لگانے کا حکم ملا - کچھ آرام ہوا کچھ مشاورت ہوئی اور اب بلا کسی تاخیر کے وارنا جانے کا فیصلہ کیا جاچکا تھا - سلطان مراد ثانی نے لشکر کے وسط میں اپنا مقام طے کیا اور دائیں بائیں شاہی دستے اور شہادت پر قسم کھائے ہوئے جانثاروں کے جلو میں اپنے گھوڑے کو بسم اللہ کہہ کر ایڑ لگادی - دوسری جانب وارنا کے بھر میدان میں فاتح وارنا سپہ سالار جان ہنی ڈیزیا اپنی افواج کے ساتھ خیمہ زن تھا - اسی رات مکمل چاند تھا جس خوشی میں فاتح افواج کے لئے شاندار جشن کا بندوبست تھا - چاند کی روشنی انجانے مہمانوں کی آمد و رفت کی چغلی کھا رہی تھی - مدہوش فاتح نے دور سے آتے ہوئے سائے دیکھ لئے تھے - سپہ سالار کا ماتھہ ٹھنکا اس نے اپنے تیز رفتار جاسوس دوڑائے کہ خبر لاؤ مجھے یہ کیا دکھتا ہے ؟ جاسوسوں نے آکر بتلایا کہ سلطان مراد ثانی قریبا چالیس ہزار سے زیادہ کا لشکر لیکر بس آیا ہی چاہتا ہے - جان ہنی ڈیزیا کا نشہ ہرن ہوچکا تھا - فوج کو جشن سمیٹنے اور حالت جنگ میں آنے کا کہہ کر جان ہنی ڈیزیا عیسائی راہبوں کے قدموں میں گر گیا اور اپنی کامیابی کی دعائیں مانگنے لگا - جاسوسوں نے بتایا تھا کہ سلطان اور ہمارے درمیان بمشکل چار میل ک فاصلہ ہے اگر سلطان چاہےتو برق رفتار سواروں کی مدد سے صرف ایک گھنٹے میں طے ہوسکتا ہے- جان ہنی ڈیزیا نے مذہبی رسومات سے فراغت کے بعد اپنے جاسوسوں سے مزید احوال پوچھا - تب معلوم ہوا کہ کچھ جاسوس راستے سے غائب ہیں جو اندر کی خبر لینے آگے تک چلے گئے تھے - اگلی بات سننے سے پہلے ہی جان ہنی ڈیزیا نے نتیجہ اخذ کرلیا کہ وہ سلطان کے وفادار دستے کے ہاتھوں گرفتار ہوچکے ہیں - اور حقیقت حال ایسی ہی تھی - سلطان نے ان گرفتار جاسوسوں سے محاذ جنگ کی ذیلی تفصیلات حاصل کیں اور اپنی نیام سے تلوار نکالی اور جاسوسو ں کی گردن زنی کرکے جہاد کا آغاز کر دیا - خون آلود تلوار کو نیام سے باہر ہی رکھا اور لشکر کو آگے بڑھنے کا حکم دیا - ہنگری کا سالار جان ہنی ڈیزیا  اپنی افواج کی صف بندی کرتا جاتا تھا اور اس کی نگاہیں سامنے سے اڑتی دھول کو دیکھ رہی تھیں - صلیبی فوجی اپنے سامنے لکڑی سے بنی ہوئی سب سے بڑی صلیب کو آگے لیکر آ گئے - فیصلہ ہوا کہ صلیب ولشیا کی فوج کے ہاتھ میں ہوگی جو لشکر کے وسط میں ہوگا ہنگری کے چنیدہ دستے میمنہ کی جانب مامور کے گئے - ہنگری کا بادشاہ اپنے سرداروں اور بہادر سپاہیوں کے ساتھ قلب لشکر تعینات ہوا - کارڈنل جولین کے ساتھ دس دستے اور ہر ایک دستہ دو سو سپاہیوں پر مشتمل تھا مامور کے گئے - پولینڈ کی فوج ایک بشپ کی سربراہی میں افواج کی پشت پر لگائی گئی - جان ہنی ڈیزیا اس تمام فوج کا سپہ سالار تھا اور ایک سفید گھوڑے پر سوار تھا جس پر لال رنگ کا مخملی جھنڈا لگا ہوا تھا - مکمل زرہ بکتر سے لیس اہنی خود جس سے صرف سپہ سالار کی آنکھیں دکھائی دیتی تھیں - گردن تک اہنی چادروں میں لپٹا یہ سپہ سالار کبھی فوج کے دائیں جاتا اور کبھی بائیں جانب جاتا - کبھی واپس پیچھے بشپ کے پاس چلا آتا - جان ہنی ڈیزیا کا تذبذب اس کی حرکتوں سے نمایاں تھا - اس کو یہ توقع نہیں تھی کہ سلطان مراد ثانی گوشہ نشینی ترک کر کے میدان جنگ میں بھی آسکتا ہے - یہ ابھی تک فیصلہ نہیں کر پارہا تھا کہ آگے بڑھ کر سلطان کا مقابلہ کرے یا اسی جگہ سلطان مراد ثانی کے آنے کا انتظار کرے - چاندنی ڈھلنے لگی تھی سپیدی سحر نمودار ہورہی تھی - گرد جو اڑتی دکھائی دیتی تھی ا ب بیٹھ رہی تھی - لگتا تھا کسی نے پانی کا چھڑکاؤ کردیا ہو - مگر حقیقت یہ تحوی کہ شبنم اتنی گری تھی کہ مٹی گلی ہوچکی تھی - سلطان کی امامت میں فجر کی نماز ادا ہوئی اور نعرہ تکبیر کے ساتھ ہی سلطان مراد آسمانی بجلی بن کر صلیبی افواج پر کوند چکا تھا - سلطان سے آگے ایک جانثار نے اپنے گھوڑے پر اونچا نیزہ اٹھایا ہوا تھا جس کے پھل پر صلح نامے کی نقل پھنسی ہوئی تھی گویا یہی علم تھا جو سلطان کی فوج نے اٹھایا ہوا تھا ، یہ وہ صلح نامہ تھا جو ہنگری کے بادشاہ نے اپنے ہاتھ سے لکھ کر سلطان کے حوالے کیا تھا - وہ لڑائی جو وارنا میں 10 نومبر کو شروع ہوئی تھی اس کو اب دو ماہ دس دن گزر چکے تھے - اس دوران معایدے کی خلاف ورزی تو اپنی جگہ ہوتی رہی مگر ہزاروں مسلمانوں کا خون بے دریغ بہتا رہا ، جبکہ جان و مال اور امن کی ضمانت دی گئی تھی - ولشیا کی فوج نے سلطان کے حملے کو روکا اور بے جگری سے گاجر مولی کی طرح گرتے رہے ایک وقت ایسا بھی آیا کہ عثمانی دستے پیچھے کی جانب دھکلتے چلے گئے - ایسا لگتا تھا کہ ولشیا والے سلطان کی فوج کو روند ڈالیں گے - مگر سلطان کا میمنہ کام آیا اس میں شامل شاہی افواج نے ولشیا کی فوج پر نیزوں کو پھینکنا شروع کیا - ماہر نشانچی تا ک تا ک کر نیزے پھینکتے جاتے اور ایک طرف سے صلیبی لشکر کے درمیان جگہ بناتے چلے جاتے - کارڈ جونیل کی عیسائی سپاہ نے یہ معاملہ دیکھتے ہوئے اپنے تمام دستے جنگ میں جھونک دئے - یہ حملہ اتنا شدید تھا کہ عثمانی فوج کے قدم اکھڑنے لگے - سلطان اونچائی سے یہ منظر دیکھ رہا تھا ، اس نے یہ پسپائی برداشت نہ ہوسکی - سلطان نے اپنے جانثاروں کے ساتھ آگے بڑھنے کا فیصلہ کیا جیسے ہی سلطان رکابی دستے کو لیکر آگے بڑھا ، شہنشاہ ہنگری لیڈ سلا س نے اپنی فوج کو حکم دیا کہ تیزابی تیر پھینکے جائیں - تیزابی تیروں کا رخ صرف اور صرف سلطان کی جانب تھا - ایک وقت میں بیس بیس تیر ایک ڈھال کی صورت سلطان کے رکابی دستے کی جانب آرہے تھے - دیکھتے ہی دیکھتے سلطان کے آدھے رکابی جانثار گھائل ہوچکے تھے - لیڈ سلاس صفوں کو کھدیڑ تا ہوا سلطان کے سر پر پہنچا ہی چاہتا تھا - کہ سلطان نے اپنے ترکش سے چاندی کا بنا ہوا نشان زدہ تیر نکالا اور ناک کی نوک پر آنکھ دباتے ہوئے ہوا میں چھوڑ دیا - تیر کمان سے نکالا ہی تھا کہ سامنے لیڈ سلاس کبر و نخوت کے ساتھ استادہ دکھائی دیا اس کی تلوار ہوا میں سلطان کی گردن سے چند قدموں کی دوری پر تھی کہ تیر اپنی جگہ بنا چکا تھا - تیر گھوڑے کی پیشانی پر لگا اور گھوڑا چکرا کر زمین پر آرہا - جیسے ہی گھوڑا بے قابو ہوا لیڈ سلاس اپنا توازن برقرار نہ رکھ پایا اور زمین پر گر پڑا - لیڈ سلاس ابھی اٹھنے کی کوشش میں ہی تھا کہ ایک شاہی جانثار جو تیروں سے گھا ئل موت و زیست کی کشمکش میں تھا ، اپنی تلوار لیڈ سلاس کی گردن پر مار کر دھڑ کی قید سے آزاد کرچکا تھا - اب سلطان نے علم بردار نیزہ سوار کو قریب بلایا ، اس کے ہاتھ سے نیزہ لیا اور صلح نامے کے ساتھ گردن کو بھی نیزے کے پھل( انی ) میں ٹوچ لیا اور نیزہ بلند کردیا - صلیبی سپاہیوں نے نیزے کی انی پر شہنشاہ کا کٹا ہوا سر دیکھا تو ان کے پاؤں تلے زمین نکل چکی تھی - محاذ جنگ کا نقشہ پلٹ چکا تھا - عثمانی فوج کی حری ہوئی بازی فتح میں بدلتی جارہی تھی - ولشیا کی فوج جو اب تک مکمل طور پر نہیں کٹ پائی تھی اب کٹنے کو تھی - جان ہنی ڈیزیا نے بتیہری کوشش کی کہ کسی طرح حملہ کرکے شہنشاہ کے سر کو نیزے کی انی سے گرا دے مگر سلطان نے ہر بار اس کے حملے کو ناکام بنایا - مسلمانوں کی ہاری ہوئی بازی فتح میں بد ل رہی تھی ، عیسائی بشپ اور رہنما کوئی بھی زندہ نہیں بچا تھا ، لکڑی کی صلیب کو شاہی دستے نے آگ میں جھونکچکے تھے - جس سے کالا دھواں آٹھ رہا تھا - عیسائی فوج کو زندہ بھاگنے کا موقع بھی میسر نہیں آرہا تھا - کا رڈ جولین پوپ کا نائب اور بخشا ہوا جنتی ما را جاچکا تھا - صرف ایک شاطر سپہ سالار جان ہنی ڈیزیا تھا جو سلطان کے قدموں میں گر کر اپنی جان بخشوا رہا تھا - منٹ سماجت کے بعد اس کو گھوڑے سمیت بھاگنے کی اجازت ملی تھی - سلطان مراد ثانی نے جان کی امان دیتے ہوئے اس سے کہا کہ " میں تجھ کو تیری کسی خوبی کی وجہ سے نہیں چھوڑ رہا بلکہ تیرے گھوڑے کی بہادری کی وجہ سے بخش رہا ہوں جس نے تیرا اس وقت ساتھ دیا جب تیرے اپنے مذہبی پیشوا تجھے اکیلا چھوڑ گئے تھے "- کہتے ہیں کہ سلطان مراد ثانی نے اس کو اس لئے زندہ چھوڑ دیا کہ وہ اپنے لوگوں کو عثمانیوں کی فتح کا آنکھوں دیکھا حال بتا سکے -اس کے ساتھ ہی سروبیا عثمانی سلطنت کاحصّہ بن گیا ، بوسنیا بھی عثمانی سلطنت میں شا مل ہوا -